RO Jurnalul Oficial al Uniunii Europene C 44/18

Publicarea unei cereri în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

2010/C 44/07

Prezenta publicare conferă dreptul de opoziție la cererea de înregistrare în temeiul articolului 7 din Regulamentul (CE) nr. 510/2006 al Consiliului (1). Declarațiile de opoziție trebuie să parvină Comisiei în termen de șase luni de la data prezentei publicări.

DOCUMENT UNIC

REGULAMENTUL (CE) NR. 510/2006 AL CONSILIULUI

„ ” (LONGKOU FEN SI)

NR. CE: CN-PGI-0005-0623-16.07.2007

IGP ( X ) DOP ( )

1. Denumire:

„ ” (Longkou Fen Si)

2. Statul membru sau țara terță:

Republica Populară Chineză

3. Descrierea produsului agricol sau alimentar:

3.1. Tipul produsului:

Clasa 2.7: Paste

3.2. Descrierea produsului căruia i se aplică denumirea de la punctul 1:

„Longkou Fen Si” este un produs filiform din amidon uscat, obținut din fasole verde și mazăre.

Tăițeii „Longkou Fen Si” sunt albi și transparenți, omogeni ca grosime (nu sunt lipiți și nici sfărâmați), moi și elastici. Au un gust nealterat de arome neobișnuite și nu prezintă impurități vizibile cu ochiul liber. Caracteristica specifică a produsului constă în rezistența sa la temperatura de fierbere fără a se gelatiniza. Chiar și după ce sunt fierți timp de o oră, tăițeii nu se lipesc, nu se gelatinizează deloc și nu se rup (sau se rup în mică măsură).

Tăițeii „Longkou Fen Si” se caracterizează printr-un conținut ridicat de amidon (peste 75 %), un conținut de apă mai mic de 15 %, un diametru al firelor mai mic de 0,7 mm, o proporție de tăiței rupți mai mică de 10 % după fierberea în apă timp de 45 de minute și un conținut de cenușă mai mic de 0,5 %.

3.3. Materii prime (numai pentru produsele prelucrate):

Produsul „Longkou Fen Si” este obținut din fasole verde sau mazăre.

Nu există restricții cu privire la originea materiilor prime; pot fi utilizate și produse importate.

Este exclusă utilizarea îngrășămintelor sau a produselor chimice pentru cultivarea fasolei verzi sau a mazării. Sunt preferate produsele cultivate în decursul aceluiași an. Perioada maximă de depozitare a materiilor prime trebuie să nu depășească un an. Alte condiții includ:

— utilizarea de semințe umflate, intacte;

— conținutul de impurități sau de semințe de altă culoare să nu depășească 1 %; și

— conținutul de umiditate să fie mai mic de 13,5 %.

Apa trebuie să provină din surse aflate în aria geografică.

3.4. Hrană pentru animale (numai pentru produsele de origine animală):

—

3.5. Etape specifice ale producției care trebuie să se desfășoare în aria geografică delimitată:

Înmuierea fasolei verzi sau a mazării, precipitarea și separarea aluatului de amidon, frământarea aluatului, formarea tăițeilor și uscarea (la soare sau în aer cald) trebuie să se desfășoare în aria geografică delimitată.

3.6. Norme specifice privind felierea, răzuirea, ambalarea etc.:

Tăițeii „Longkou Fen Si” uscați sunt ambalați conform solicitărilor clienților.

3.7. Norme specifice privind etichetarea:

Eticheta tăițeilor „Longkou Fen Si” trebuie să includă următoarele informații: denumirea produsului, numele și adresa fabricantului, marca înregistrată, specificațiile privind ambalarea, data de fabricație și termenul de valabilitate, ingredientele și numărul lotului.

4. Delimitare concisă a ariei geografice:

Aria protejată este situată în nordul peninsulei Shandong, cuprinzând orașele Longkou, Zhaoyuan, Penglai, Laiyang și Laizhou, de pe teritoriul regiunii administrative a orașului Yantai din provincia Shandong, China. Zona este străbătută de fluviul Galben și râul Jie.

5. Legătura cu aria geografică:

5.1. Specificitatea ariei geografice:

Aria geografică este străbătută de râuri precum fluviul Galben și râul Jie, iar calitatea apei este bună. Este o regiune continentală, cu o climă în general caldă, musonică și semiumedă. Se caracterizează prin patru anotimpuri, vânt moderat, temperaturi potrivite, umiditate scăzută a aerului, zile lungi și un sistem microbian unic.

5.2. Specificitatea produsului:

Tăițeii „Longkou Fen Si” se caracterizează prin conținutul ridicat de amidon, flexibilitatea foarte mare și lipsa impurităților. După fierberea în apă timp de 45 de minute, tăițeii „Longkou Fen Si” se rup într-o proporție mai mică de 10 %.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP):

Factori naturali

Calitatea apei. Controlul calității amidonului are o importanță deosebită în procesul de producție. Principala metodă de producere a amidonului este următoarea: se pisează fasolea verde sau mazărea hidratată până se obține o pastă, se îndepărtează resturile de tegumente, iar amidonul se condensează sub acțiunea bacteriei Streptococcus lactis. Apoi amidonul se extrage prin uscare. Această tehnică este cunoscută sub denumirea de fermentare a soluției acide de înmuiere. Bacteria Streptococcus lactis joacă un rol esențial în acest proces, iar calitatea apei constituie un element-cheie în creșterea și reproducerea acesteia. Apa nepoluată și inodoră, proaspătă, neamară, bogată în minerale este cunoscută sub numele de apă dulce. Prezența particulelor metalice și a sărurilor anorganice în apa dulce influențează semnificativ creșterea și reproducerea microorganismelor utile și a enzimelor produse de acestea, care influențează la rândul lor condensarea, retenția și calitatea amidonului. Apa poluată sau cu un PH extrem de ridicat sau de scăzut sau cu un număr excesiv de ioni de clor sau de sulf va inhiba în mod constant creșterea și reproducerea microorganismelor, determinându-le să producă clusterină și să-și piardă astfel funcția de condensare a amidonului. Prin urmare, calitatea apei are un impact semnificativ asupra conținutului de amidon și a calității tăițeilor „Longkou Fen Si”. În general, se spune că a fabrica tăiței e ca și cum ai extrage argint din apă. Același meșteșugar, având la dispoziție aceleași tehnici, poate produce tăiței de înaltă calitate în aria geografică Longkou Fen Si, însă nu poate obține tăiței cu o calitate similară în alte zone, iar în anumite regiuni nu ar putea nici măcar să extragă amidonul. Aceasta este o dovadă clară a rolului calității apei în fabricarea tăițeilor „Longkou Fen Si”. Regiunea Yantai este muntoasă și deluroasă. Râurile din această regiune izvorăsc din munți și nu sunt poluate, au o valoare a PH-ului de 6,9-7,4 și un conținut scăzut de ioni de clor și sulf. Apa din această regiune este potrivită pentru extragerea amidonului din fasole verde și mazăre prin metoda de fermentare a soluției acide de înmuiere, ceea ce asigură conținutul ridicat de amidon din tăițeii „Longkou Fen Si”.

Clima și mediul geografic. Uscarea este un alt factor-cheie care influențează calitatea tăițeilor „Longkou Fen Si”. Fabricarea tăițeilor „Longkou Fen Si” poate fi împărțită în două perioade: primăvara și toamna. Perioada de primăvară durează de la echinocțiul de primăvară până la solstițiul de vară, iar perioada de toamnă de la „roua albă” până la „zăpada mare”, în total șase luni. Tăițeii produși în perioadele cuprinse între „ploile semănăturilor” și începutul verii și între echinocțiul de toamnă și începutul iernii sunt de cea mai bună calitate. Calitatea tăițeilor produși în alte perioade este inferioară celei a tăițeilor produși primăvara și toamna. Acest lucru se datorează în principal temperaturilor prea scăzute din timpul iernii, care fac dificilă reproducerea bacteriei Streptococcus lactis în timpul fermentației. Tăițeii care se usucă prea lent sau chiar îngheață sunt de calitate inferioară, iar pe timpul verii, temperatura este prea ridicată, ceea ce face dificilă prevenirea contaminării cu alte bacterii în procesul de fermentare. Alte inconveniente pot fi ploile prea abundente, insuficiența vântului sau lumina solară prea puternică în timpul uscării. Toți acești factori combinați conduc la obținerea de tăiței de calitate inferioară. Temperatura din aria de producție a tăițeilor „Longkou Fen Si” este favorabilă reproducerii bacteriei Streptococcus lactis, iar viteza vântului și umiditatea potrivite contribuie la procesul de uscare.

Odată cu perfecționarea tehnicii, uscarea cu aer cald înlocuiește treptat procesul tradițional de uscare la soare. Uscarea în aer cald este un proces modificat care imită condițiile de bază ale uscării la soare. În prezent, atât uscarea la soare, cât și uscarea în aer cald sunt utilizate la fabricarea tăițeilor „Longkou Fen Si”.

Factori umani

Există dovezi că populația din Zhaoyuan stăpânea tehnicile de obținere a amidonului încă din timpul dinastiei Wei de Nord și că a început să producă tăiței obișnuiți în timpul dinastiei Song.

În secolul al XIX-lea, s-au înființat ateliere de fabricare a tăițeilor din fasole verde în actualul sat Beilizhuang, care ține de Zhangxing, din orașul Zhaoyuan, iar acestea sunt cele mai vechi ateliere de acest gen păstrate până în prezent.

În 1860, în Hong Kong a fost înființat Hongtai Vermicelli Shop, magazin care achiziționa tăițeii produși în Zhaoyuan și îi expedia din Longkou. Marca „Longkou Fen Si” apărea pe ambalaj și de atunci înainte produsul a fost cunoscut sub această denumire.

În 1862, guvernul Qing a stabilit vama de est la Yantai, cu o filială la Longkou, ceea ce a promovat semnificativ transportul și vânzările de tăiței „Longkou Fen Si”. Portul Longkou a fost deschis pentru comerț extern în ianuarie 1914. Din ce în ce mai mulți locuitori din Zhaoyuan și-au deschis magazine de tăiței în Longkou, stimulând exportul tăițeilor din această regiune. Prin urmare, tăițeii „Longkou Fen Si” se bucură de o reputație deosebită atât pe plan național, cât și internațional.

Datorită renumelui de durată, departamentele de comerț extern din provincia Shandong au folosit denumirea „Longkou Fen Si” pentru a încuraja exporturile.

Trimitere la publicarea caietului de sarcini:

[articolul 5 alineatul (7) din Regulamentul (CE) nr. 510/2006]

(1) JO L 93, 31.3.2006, p. 12.